Johannes 6: 22-36 – Brood wat uitgedeel moet word | Nederduitsch Hervormde Kerk van Afrika
Johannes 6: 22-36 – Brood wat uitgedeel moet word
En wanneer 'n mens so 'n bietjie gaan nadink oor hierdie vergelyking wat Jesus self hier gebruik, broers en susters, maak dit nie net sin nie, maar geweldige sin. En kom ek sê hoekom.
Reis maar na enige land, en wanneer jy in 'n restourant kom, word daar aan jou brood bedien. Al het byvoorbeeld die wat ryk is alles, hulle het brood ook. Brood is nie streekkos of 'n nasionale dis nie. Net so kan geen land daarop aanspraak maak dat hulle brood uitgevind het nie, al kom dit byvoorbeeld in die vorm van 'n lekker boerebrood of lang Franse brood.
Net so, broers en susters, word brood in verskeie vorme bedien. Dit word gerooster, gebotter, gebraai of konfyt gesmeer. Verder kan dit 'n toebroodjie wees, 'n broodrolletjie of 'n oop broodjie. Brood voorsien in die behoefte, dit voorsien in elke smaak.
Net so met Jesus. Hy pas Hom, op grond van sy liefde, aan by ons behoeftes. Hy het 'n woord vir sowel die eensame as die vreugdevolle mens. Hy het hulp vir hulle wat liggaamlik of geestelik siek en moeg geword het. As jou visie helder is, help Hy. As dit dof is, help Hy ook. As jy verkeerd loop, vermaan Hy. Want God, deur Jesus Christus, voorsien eenvoudig in elke behoefte wat ons mag hê.
En dink nou aan die lewe van Jesus. Hy het grootgeword, sê Jesaja 53:2 `soos 'n loot wat voor die Here uitspruit'. Een van baie ander seuns in Nasaret. Een van duisende in Israel. Hy was nie te onderskei van die bure se seun of die kind langsaan nie. As jy Hom as jong seun gesien het, sou jy nouliks gesê het: maar hier is die Seun van God, nie. Hy was net 'n seun, een van honderde. Soos 'n koringplantjie in 'n koringland. Soos een koringaar tussen baie ander.
Maar soos koring is Hy ook afgesny. Soos 'n koringkorrel is Hy gestamp en gemaal. Soos Jesaja 53:5 dit stel: `Oor ons oortredings is Hy deurboor, oor óns sondes is Hy verbrysel'. En soos brood moes Hy ook deur die vuur. Aan die kruis moes hy deur die vuur, die toorn van God oor die sonde. En dan nie oor sy sonde nie, maar ons s' n. Presies soos Jesaja 53:6 dit stel: 'Die Here het ons almal se sonde op Hom laat afkom'
So, broers en susters, het Jesus, by wyse van spreke, deur elke deel van die broodmaakproses gegaan. Die groei, die maal, die vuur. En net soos elkeen van hierdie nodig is vir brood, was elkeen van hulle nodig vir Christus om die brood te word wat lewe gee. Soos Lukas 24:26 dit stel: `Moes Christus nie hierdie dinge ly om in sy heerlikheid in te gaan nie?'
Ek weet egter nie, broers en susters, wat die ongelooflikste is nie: dat God die brood van die lewe verpak het in die omhulsel van 'n plattelandse timmerman, of dat Hy vir ons die sleutels van die afleweringswa gee. Die Timmerman het sy deel gedoen. (Dit gaan ons nou weer hoor en sien wanneer ons die doopformulier lees en 'n kindjie ten dope bring).